Beweerde plaasaanvallers in hul spore gestuit | Maroela Media
Die Tac Net-eenheid se span het twee weke op die plaas gebly (Foto: Tac Net APU, Facebook)
'n Groep vermeende plaasaanvallers is Woensdagoggend op 'n vooruitstrewende plaas digby Oos-Londen in die Oos-Kaap in hul spore gestuit. Dit volg nadat inligting twee weke gelede aan die lig gekom het dat hulle glo beplan om dié plaas te beroof. Vyf van die aanvallers is in hegtenis geneem.
Abri Pienaar, eienaar van die Tac Net-teenstropingseenheid, sê 'n informant het twee weke gelede die polisie van die beplande plaasaanval verwittig, waarna die eienaar van die plaas hul hulp ingeroep het. Pienaar sê lede van sy eenheid het die afgelope twee weke op die plaas gebly om die aanvallers in te wag.
"Die aanvallers het vanoggend (Woensdag) omstreeks 07:00 toegeslaan. Hulle het in die bosse buitekant die huis gewag totdat die plaaseienaar die honde sou uitlaat. Ons span het hulle gewaar en hul planne gefnuik," vertel Pienaar.
Pienaar sê sy span het daarin geslaag om vyf van die aanvallers vas te trek. Hy sê twee, of moontlik drie, het weggekom.
Volgens Pienaar het hulle glo twee vuurwapens en messe in hul besit gehad. Sy span kon op die messe beslag lê, maar hulle soek nog die vuurwapens.
Pienaar vertel die vyf wat in hegtenis geneem is, het klaarblyklik uitstaande klagte van roof en poging tot moord teen hulle. "Die polisie soek hulle glo al vir 'n geruime tyd," sê hy.